Hajšelová, Petra, poslankyňa NR SR (2023-03-28):
Ďakujem pekne za slovo. Vážené kolegyne poslankyne, kolegovia poslanci, ešte predtým, ako prečítam pozmeňujúci a doplňujúci návrh, ho pokúsim sa úplne v krátkosti odôvodniť. Predkladatelia pozmeňujúceho návrhu máme za to alebo sme toho názoru, že úseky, ktoré sú zahrnuté v pozmeňujúcom návrhu, by mali byť tiež zaradené medzi prioritné úseky diaľnic a ciest pre motorové vozidlá, pre ktoré sa bude aplikovať ustanovenie § 1a). Jedná sa o rýchlostné cesty R2, R3 a R6, ktoré sú kľúčové stavby s medzinárodným významom. Plánované R2, R3 a R6 odbremenia frekventované cestné siete v dotknutých regiónoch Slovenska, pričom zároveň prispejú k bezpečnosti a plynulosti cestnej premávky, vodičom skrátia čas jazdy a prinesú úsporu pohonných hmôt. Teraz pristúpim k čítaniu samotného pozmeňujúceho návrhu. Pozmeňujúci a doplňujúci návrh poslancov Národnej rady Slovenskej republiky Petry Hajšelovej, Miloša Svrčeka a Milana Kuriaka k návrhu poslanca Národnej rady Slovenskej republiky Miloša Svrčeka na vydanie zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach k príprave niektorých stavieb, diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov (tlač 1398). Návrh poslanca Národnej rady Slovenskej republiky Miloša Svrčeka na vydanie zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach k príprave niektorých stavieb, diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov sa dopĺňa takto: 1. V čl. I sa za bod 3 vkladá nový bod 4, ktorý znie: „4. V § 7a ods. 1 sa vypúšťajú slová „alebo cesty pre motorové vozidlá“.“ Nasledujúce body sa primerane prečíslujú. 2. V čl. I sa za bod 4 vkladajú nové body 5 a 6, ktoré znejú: „5. V prílohe sa z názvu vypúšťajú slová „a ciest pre motorové vozidlá“.“ 6. V prílohe sa slová „štátna hranica SR/Ukrajina“ nahrádzajú slovami „štátna hranica Slovenská republika/Ukrajina“, slová „št. hranica ČR/SR“ nahrádzajú slovami „štátna hranica Česká republika/Slovenská republika“, slová „št. hranica SR/MR“ nahrádzajú slovami „štátna hranica Slovenská republika/Maďarsko“, slová „št. hranica SR/PR“ nahrádzajú slovami „štátna hranica Slovenská republika/Poľská republika“, slová „št. hranica Rakúsko/SR“ nahrádzajú slovami „štátna hranica Rakúska republika/Slovenská republika“, slová „št. hranica SR/ Rakúsko“ nahrádzajú slovami „štátna hranica Slovenská republika/Rakúska republika“ a slová „št. hranica MR/SR“ nahrádzajú slovami „štátna hranica Maďarsko/Slovenská republika“. Nasledujúce body sa primerane prečíslujú. 3. V čl. I bode 5 prílohe č. 2 sa na konci pripájajú tieto slová: „R2 štátna hranica Česká republika/Slovenská republika – Drietoma – Trenčín – Prievidza – Žiar nad Hronom – Zvolen – Lučenec– Rimavská Sobota – Rožňava – Košice R3 štátna hranica Maďarsko/Slovenská republika – Šahy – Krupina – Zvolen – Žiar nad Hronom – Turčianske Teplice – Martin – Kraľovany – Dolný Kubín – Trstená – štátna hranica Slovenská republika/Poľská republika R6 štátna hranica Česká republika/Slovenská republika – Lysá pod Makytou – Púchov“. Skončila som, ďakujem.